Tolhekwerkers staak steedsArgieffoto Die ANC-jeugliga in die KwaDukuza-streek in KwaZulu-Natal het Dinsdag gesê hulle ondersteun die voortslepende staking by Intertoll. Werkers verbonde aan die South African Transport and Allied Workers Union (Satawu) het verlede Maandag begin staak en geëis dat hul salarisse van R2 900 tot R6 000 per maand verhoog word. Hulle het ook geëis dat Sanral die bestuur van die tolhekke oorneem. Intertoll is deur Sanral gekontrakteer om vier van sy tolplazas in die land te bestuur, insluitend die Mvoti-tolplaza op die N2 in Groutville. Die Mvoti-tolkantoor is verlede week tydens die gewelddadige betogings afgebrand. Die staking het reuseverkeersopeenhopings tydens spitstye tot gevolg gehad by al die tolplazas op die N2 tussen Mtunzini en Tongaat sowel as op die N3 by Marianhill naby Pinetown. Die jeugliga het gesê hulle staan in solidariteit saam met die werkers en het die “uitbuiting van jong swart werkers” wat volgens hulle slegs junior posisies by die maatskappy beklee, veroordeel. “Die maatskappy bied ŉ salaris wat ver onder ŉ leefbare loon is en hou aan om die wins wat hulle uit die publiek maak te geniet. Ons is ook bekommerd oor die manier waarop hulle die kwessie benader, hul arrogansie en hoe hulle neerkyk op hul personeel.” Die Jeugliga meen Intertoll het bewys dat hulle nie die belange en welvaart van hul swart werkers op die hart dra nie en die party kan nie staan en toekyk hoe die situasie hom uitspeel terwyl Intertoll reusewinste uit die tolstelsel maak nie. Die ANC Jeugliga het werkers aangeraai om slegs terug te keer werk toe indien daar ŉ vriendskaplike ooreenkoms bereik is. “Indien dit die geval is, moet werkers se salarisse terugwerkend betaal word en moet hulle ŉ ordentlike salaris binne die minimum loon aangebied word.”